CELEX: 52016PC0665
Language: lt
Date: 2016-10-20
Title: Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio

EUROPOS KOMISIJA
            Briuselis, 2016 10 20
            COM(2016) 665 final
            2016/0326(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
            
               
         
         
            
               AIŠKINAMASIS MEMORANDUMAS
            
            
               Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos
                  1
                (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai nuspręsti leisti bet kuriai valstybei narei imtis specialių priemonių, kuriomis nukrypstama nuo tos direktyvos nuostatų, kad būtų supaprastinta PVM rinkimo procedūra arba užkirstas kelias tam tikrų formų mokesčių slėpimui ar vengimui.
            
            
               2016 m. birželio 1 d. Komisijoje užregistruotu raštu Lenkija paprašė leidimo atleisti nuo PVM apmokestinamuosius asmenis, kurių metinė apyvarta yra ne didesnė kaip 40 000 EUR sumai lygiavertė suma nacionaline valiuta. Vadovaudamasi PVM direktyvos 395 straipsnio 2 dalimi, 2016 m. rugsėjo 22 d. raštu Komisija apie Lenkijos prašymą pranešė kitoms valstybėms narėms. 2016 m. rugsėjo 23 d. raštu Komisija pranešė Lenkijai, kad turi visą prašymui įvertinti būtiną informaciją.
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Remiantis PVM direktyvos XII antraštinės dalies 1 skyriumi, valstybėms narėms suteikiama galimybė taikyti specialias smulkaus verslo įmonėms skirtas schemas, be to, jos gali nuo PVM atleisti apmokestinamuosius asmenis, kurių metinė apyvarta nesiekia tam tikros ribos. Ši išimtis reiškia, kad apmokestinamasis asmuo neturi apskaičiuoti PVM už tiekiamas prekes ar teikiamas paslaugas ir todėl negali atskaityti pirkimo PVM.
            
            
               Remiantis PVM direktyvos 287 straipsnio 14 dalimi, Lenkija gali atleisti nuo PVM mokėjimo apmokestinamuosius asmenis, kurių metinė apyvarta neviršija 10 000 EUR sumos, apskaičiuotos nacionaline valiuta pagal šalies įstojimo dienos valiutos keitimo kursą.
            
            
               2009 m. Lenkija paprašė nustatyti nukrypti leidžiančią nuostatą, kad supaprastintų smulkiųjų prekybininkų PVM prievoles ir nacionaliniam mokesčių administratoriui būtų lengviau rinkti mokesčius. 2009 m. spalio 20 d. Tarybos sprendimu 2009/790/EB
                  2
                Taryba leido Lenkijai iki 2012 m. gruodžio 31 d. nuo PVM atleisti apmokestinamuosius asmenis, kurių metinė apyvarta neviršija 30 000 EUR sumos nacionaline valiuta. Tarybos įgyvendinimo sprendimu 2012/769/ES
                  3
                nukrypti leidžiančios nuostatos galiojimas pratęstas iki 2015 m. gruodžio 31 d., o Tarybos įgyvendinimo sprendimu 2015/1173/ES
                  4
                – iki 2018 m. gruodžio 31 d.
            
            
               Dabar Lenkija paprašė leisti likusį nukrypti leidžiančios nuostatos taikymo laiką išimties taikymo ribą padidinti nuo 30 000 EUR iki 40 000 EUR. Šiuo prašymu Lenkija nori dar didesniam skaičiui nedidelę verslo veiklą vykdančių įmonių supaprastinti šią joms taikomą naštą ir kartu paskatinti tokių mažų įmonių kūrimąsi. Be to, Lenkija nori sumažinti mokesčių administratoriui tenkančią naštą sumažindama mažųjų apmokestinamųjų asmenų, kuriuos jam reikia tikrinti, skaičių, nes tokio tikrinimo sąnaudos, palyginti su tikrinamo PVM dydžiu, yra santykinai didelės, ir sustiprinti stambių apmokestinamųjų asmenų kontrolę. Pažymėtina, kad ši priemonė apmokestinamiesiems asmenims yra ir liks visiškai neprivaloma.
            
            
               Priemonė pagal nukrypti leidžiančią nuostatą šiuo metu taikoma iki 2018 m. gruodžio 31 d. Šią taikymo pabaigos datą reikėtų palikti. Nuo PVM direktyvos leidžiančios nukrypti nuostatos visada turėtų būti taikomos ribotą laiką, kad būtų galima įvertinti jų poveikį. Be to, PVM direktyvos 281–294 straipsnių nuostatos dėl specialios mažosioms įmonėms skirtos schemos šiuo metu yra peržiūrimos. Kaip skelbta PVM veiksmų plane
                  5
               , Komisija savo pasiūlymą, kuris bus išsamus supaprastinimo priemonių rinkinys, pateiks 2017 m. pabaigoje. Taigi direktyva, kuria iš dalies keičiamos PVM direktyvos nuostatos dėl specialios mažosioms įmonėms skirtos schemos, gali įsigalioti iki pirmiau nurodytos datos.
            
            
               •Suderinamumas su toje pačioje politikos srityje galiojančiomis nuostatomis
            
            
               Panašios nukrypti leidžiančios nuostatos buvo suteiktos ir kitoms valstybės narėms. Belgijai
                  6
                ir Liuksemburgui
                  7
                buvo leista taikyti 25 000 EUR ribą, Lietuvai
                  8
                – 45 000 EUR ribą, Latvijai
                  9
                ir Slovėnijai
                  10
                – 50 000 EUR ribą, Italijai
                  11
                ir Rumunijai
                  12
                – 65 000 EUR ribą.
            
            
               •Suderinamumas su kitomis Sąjungos politikos sritimis
            
            
               Priemonė atitinka su smulkiuoju verslu susijusius Sąjungos uždavinius, išdėstytus Komisijos komunikate „Visų pirma galvokime apie mažuosius“ Europos iniciatyva „Small Business Act“
                  13
               , kuriame valstybės narės raginamos teisėkūroje atsižvelgti į MVĮ būdingus bruožus ir supaprastinti esamą reglamentavimo aplinką.
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               PVM direktyvos 395 straipsnis.
            
            
               •Subsidiarumo principas (neišimtinės kompetencijos atveju) 
            
            
               
                  Atsižvelgiant į PVM direktyvos nuostatą, kuria grindžiamas pasiūlymas, subsidiarumo principas netaikomas.
               
            
         
         
            
               •Proporcingumo principas
            
            
               
                  Šis sprendimas yra susijęs su valstybei narei jos pačios prašymu suteiktu leidimu ir nėra įpareigojamojo pobūdžio.
               
            
            
               Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – supaprastinti procedūras papildomam skaičiui mažųjų apmokestinamųjų asmenų ir mokesčių administratoriui.
            
            
               •Priemonės pasirinkimas
            
            
               Siūloma priemonė – Tarybos įgyvendinimo sprendimas.
            
            
               Pagal Tarybos direktyvos 2006/112/EB 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Tarybos įgyvendinimo sprendimas yra tinkamiausia priemonė, nes jis gali būti skirtas atskirai valstybei narei.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               Šis pasiūlymas yra pagrįstas Lenkijos pateiktu prašymu ir skirtas tik šiai valstybei narei.
            
            
               •Tiriamųjų duomenų rinkimas ir naudojimas
            
            
               Nepriklausomo tyrimo neprireikė.
            
            
               •Poveikio vertinimas
            
            
               Pasiūlymu dėl Tarybos įgyvendinimo sprendimo siekiama pratęsti supaprastinimo priemonės, kuria panaikinama daug PVM prievolių įmonėms, kurių metinė apyvarta neviršija nacionaline valiuta apskaičiuotos 40 000 EUR sumos, ir todėl galinčios mažinti administracinę naštą dar daugiau kaip 24 000 apmokestinamųjų asmenų ir mokesčių administratoriui, taikymą. Apskaičiuota, kad poveikis Lenkijos biudžetui PVM pajamų forma yra 300 mln. PLN.
            
            
               4.POVEIKIS BIUDŽETUI
            
            
               Pasiūlymas ES biudžetui poveikio neturi, kadangi Lenkija apskaičiuos kompensaciją pagal Tarybos reglamento (EEB, EURATOMAS) Nr. 1553/89 6 straipsnį.
            
            
               2016/0326 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
            
            
               EUROPOS SĄJUNGOS TARYBA,
            
         
         
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  14
               , ypač į jos 395 straipsnį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Direktyvos 2006/112/EB 287 straipsnio 14 dalimi Lenkijai leidžiama nuo PVM atleisti apmokestinamuosius asmenis, kurių metinė apyvarta neviršija 10 000 EUR sumos, apskaičiuotos nacionaline valiuta pagal šalies įstojimo dienos valiutos keitimo kursą;
            
            
               (2)Tarybos sprendimu 2009/790/EB
                  15
                iki 2012 m. gruodžio 31 d. taikant nukrypti leidžiančią nuostatą Lenkijai buvo leista nuo PVM atleisti apmokestinamuosius asmenis, kurių metinė apyvarta neviršija 30 000 EUR sumos, apskaičiuotos nacionaline valiuta pagal šalies įstojimo dienos valiutos keitimo kursą. Tarybos įgyvendinimo sprendimu 2012/769/ES
                  16
                nukrypti leidžianti priemonė, nustatyta Tarybos sprendimu 2009/790/EB, buvo pratęsta iki 2015 m. gruodžio 31 d., o Tarybos įgyvendinimo sprendimu 2015/1173/ES
                  17
                – iki 2018 m. gruodžio 31 d.;
            
            
               (3)2016 m. birželio 1 d. Komisijoje užregistruotu raštu Lenkija paprašė leisti tą ribą padidinti nuo 30 000 EUR iki 40 000 EUR. Pagal šią priemonę papildomas skaičius mažųjų apmokestinamųjų asmenų būtų atleidžiami nuo visų arba kai kurių su PVM susijusių prievolių, nurodytų Direktyvos 2006/112/EB XI antraštinės dalies 2–6 skyriuose. Taigi kartu mokesčių administratoriui sumažėtų labai mažų įmonių tikrinimo našta;
            
            
               (4)apie Lenkijos prašymą kitoms valstybėms narėms Komisija pranešė 2016 m. rugsėjo 22 d. raštais. O 2016 m. rugsėjo 23 d. raštu Komisija pranešė Lenkijai, kad turi visą prašymui įvertinti būtiną informaciją;
            
            
               (5)remiantis Lenkijos pateikta informacija, šia priemone galėtų pasinaudoti dar 24 000 apmokestinamųjų asmenų su PVM susijusioms savo prievolėms sumažinti. Apskaičiuota, kad poveikis Lenkijos biudžetui PVM pajamų forma būtų 300 mln. PLN;
            
            
               (6)atsižvelgiant į tai, kad padidinus ribą sumažėtų mažiausių įmonių PVM prievolės, nors jos vis tiek galėtų pasirinkti taikyti įprastines PVM procedūras, nustatytas Direktyvos 2006/112/EB 290 straipsnyje, reikėtų leisti Lenkijai taikyti didesnę ribą likusį Tarybos sprendimo 2009/790/EB taikymo laikotarpį, kuris yra iki 2018 m. gruodžio 31 d. Tačiau, atsižvelgiant į tai, kad Direktyvos 2006/112/EB 281–294 straipsnių nuostatos dėl specialios mažosioms įmonėms skirtos schemos šiuo metu yra peržiūrimos, gali būti taip, kad direktyva, kuria iš dalies keičiamos šios PVM direktyvos nuostatos, įsigalios prieš pirmiau nurodytą datą;
            
            
               (7)nukrypti leidžianti nuostata nedaro poveikio Sąjungos nuosaviems ištekliams, gaunamiems iš PVM, nes Lenkija apskaičiuos kompensaciją pagal Tarybos reglamento (EEB, EURATOMAS) Nr. 1553/89
                  18
                6 straipsnį;
            
            
               (8)todėl Sprendimas 2009/790/EB turėtų būti atitinkamai iš dalies pakeistas,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Sprendimo 2009/790/EB 1 ir 2 straipsniai pakeičiami taip:
            
            
               „1 straipsnis
            
            
               Nukrypstant nuo Direktyvos 2006/112/EB 287 straipsnio, Lenkijos Respublikai leidžiama nuo PVM atleisti apmokestinamuosius asmenis, kurių metinė apyvarta neviršija 40 000 EUR lygiavertės sumos nacionaline valiuta pagal jos įstojimo dienos valiutos konvertavimo kursą.
            
            
               2 straipsnis
            
            
               Šis sprendimas taikomas iki ankstesnės iš šių datų: Direktyvos, kuria iš dalies keičiamos Direktyvos 2006/112/EB 281–294 straipsnių nuostatos dėl specialios smulkaus verslo įmonėms skirtos schemos, įsigaliojimo dienos arba iki 2018 m. gruodžio 31 d.“.
            
            
               2 straipsnis
            
         
         
            
               Šis sprendimas skirtas Lenkijos Respublikai.
            
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  OL L 347, 2006 1211, p. 1.
               
               
                  
                     (2)
                  2009 m. spalio 20 d. Tarybos sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 283, 2009 10 30, p. 53).
               
               
                  
                     (3)
                  2012 m. gruodžio 4 d. Tarybos įgyvendinimo sprendimas 2012/769/ES, kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 338, 2012 12 12, p. 27).
               
               
                  
                     (4)
                  2015 m. liepos 14 d. Tarybos įgyvendinimo sprendimas 2015/1173/ES, kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 189, 2015 7 17, p. 36).
               
               
                  
                     (5)
                  Komisijos komunikatas Europos Parlamentui, Tarybai ir Europos ekonomikos ir socialinių reikalų komitetui dėl PVM veiksmų plano „Bendros ES PVM erdvės kūrimas. Laikas spręsti“ (COM(2016) 148 final, 2016 4 7).
               
               
                  
                     (6)
                  2015 m. gruodžio 10 d. Tarybos įgyvendinimo sprendimas (ES) 2015/2348, kuriuo iš dalies keičiamas Įgyvendinimo sprendimas 2013/53/ES, kuriuo Belgijos Karalystei leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 330, 2015 12 16, p. 51).
               
               
                  
                     (7)
                  2013 m. lapkričio 15 d. Tarybos įgyvendinimo sprendimas 2013/677/ES leisti Liuksemburgui taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 316, 2013 11 27, p. 33).
               
               
                  
                     (8)
                  2014 m. lapkričio 7 d. Tarybos įgyvendinimo sprendimas 2014/795/ES, kuriuo pratęsiamas Įgyvendinimo sprendimo 2011/335/ES, kuriuo leidžiama Lietuvos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio, taikymo laikotarpis (OL L 330, 2014 11 15, p. 44).
               
               
                  
                     (9)
                  2014 m. lapkričio 7 d. Tarybos įgyvendinimo sprendimas 2014/796/ES, kuriuo Latvijos Respublikai leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 330, 2014 11 15, p. 46).
               
               
                  
                     (10)
                  2013 m. sausio 22 d. Tarybos įgyvendinimo sprendimas 2013/54/ES, kuriuo Slovėnijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 22, 2013 1 25, p. 15).
               
               
                  
                     (11)
                  2013 m. lapkričio 15 d. Tarybos įgyvendinimo sprendimas 2013/678/ES, kuriuo Italijos Respublikai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 316, 2013 11 27, p. 35).
               
               
                  
                     (12)
                  2014 m. gruodžio 16 d. Tarybos įgyvendinimo sprendimas 2014/931/ES, kuriuo pratęsiamas Įgyvendinimo sprendimo 2012/181/ES, kuriuo Rumunijai leidžiama imtis specialios priemonės, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio, taikymas (OL L 365, 2014 12 19, p. 145).
               
               
                  
                     (13)
                  2008 m. birželio 25 d. COM(2008) 394.
               
               
                  
                     (14)
                  OL L 347, 2006 12 11, p. 1.
               
               
                  
                     (15)
                  2009 m. spalio 20 d. Tarybos sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 283, 2009 10 30, p. 53).
               
               
                  
                     (16)
                  2012 m. gruodžio 4 d. Tarybos įgyvendinimo sprendimas 2012/769/ES, kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 338, 2012 12 12, p. 27).
               
               
                  
                     (17)
                  2015 m. liepos 14 d. Tarybos įgyvendinimo sprendimas 2015/1173/ES, kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 189, 2015 7 17, p. 36).
               
               
                  
                     (18)
                  1989 m. gegužės 29 d. Tarybos reglamentas (EEB, Euratomas) Nr. 1553/89 dėl galutinių vienodų nuosavų lėšų, kaupiamų iš pridėtinės vertės mokesčio, surinkimo priemonių (OL L 155, 1989 6 7, p. 9).